FI Euroopan unionin virallinen lehti L 328/86

KOMISSION ASETUS (EU) N:o 1275/2013,

annettu 6 päivänä joulukuuta 2013,

Euroopan parlamentin ja neuvoston direktiivin 2002/32/EY liitteen I muuttamisesta siltä osin kuin on kyse arseenin, kadmiumin, lyijyn, nitriittien, haihtuvan sinappiöljyn ja haitallisten kasviperäisten epäpuhtauksien enimmäispitoisuuksista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon haitallisista aineista eläinten rehuissa 7 päivänä toukokuuta 2002 annetun Euroopan parlamentin ja neuvoston direktiivin 2002/32/EY (1) ja erityisesti sen 8 artiklan 1 kohdan,

sekä katsoo seuraavaa:

(1) Direktiivissä 2002/32/EY kielletään sellaisten rehuksi tarkoitettujen tuotteiden käyttö, joissa haitallisten aineiden pitoisuus ylittää kyseisen direktiivin liitteessä I säädetyt enimmäispitoisuudet.

(2) Jotkin pitkäaikaisesti käytettävät täydennysrehuvalmisteet, jotka on tarkoitettu erityisravinnoksi ja joiden hivenainepitoisuus on suuri, sisältävät väistämättä arseenia, kadmiumia tai lyijyä sellaisia määriä, jotka ylittävät kyseisille raskasmetalleille täydennysrehussa vahvistetut enimmäispitoisuudet. Kyseisten raskasmetallien korkeammat enimmäispitoisuudet pitkäaikaisesti käytettävissä valmisteissa eivät kuitenkaan aiheuta riskiä eläinten tai ihmisten terveydelle tai ympäristölle, koska näiden pitkäaikaisesti käytettävien valmisteiden käytöstä aiheutuva eläinten altistuminen raskasmetalleille on huomattavasti vähäisempää kuin muiden hivenaineita sisältävien täydennysrehujen tapauksessa. Tämän vuoksi on aiheellista vahvistaa korkeammat enimmäispitoisuudet kyseisille raskasmetalleille tällaisten pitkäaikaisesti käytettävien, suuria hivenainepitoisuuksia sisältävien valmisteiden osalta.

(3) On saatu tietoja, joista ilmenee, että arseenin pitoisuus rehun lisäaineena käytettävässä ferrokarbonaatissa ylittää tuotantoalueen muutoksen vuoksi joissakin tapauksissa nykyisen enimmäispitoisuuden. Ferrokarbonaatin tarjonnan takaamiseksi Euroopan markkinoilla on aiheellista lisätä arseenin sallittua enimmäispitoisuutta ferrokarbonaatissa. Tämä lisäys ei vaikuta haitallisesti eläinten tai ihmisten terveyteen tai ympäristöön, sillä arseenille täydennysrehussa ja täysrehussa vahvistettu enimmäispitoisuus ei muutu.

(4) Euroopan unionin vertailulaboratorio rehuissa ja elintarvikkeissa esiintyviä raskasmetalleja varten (EURL–HM) on vastikään havainnut, että kaoliniittisavessa ja kaoliniittisavea sisältävässä rehussa olevan lyijyn määrittämisessä nykyisin käytettävillä erilaisilla uuttomenetelmillä saatujen määritystulosten välillä on merkittävä ero. (2) Aiemmin eri uuttomenetelmien välillä ei ole havaittu merkittäviä eroja kivennäisrehun raskasmetallipitoisuuksissa. (3) Rehun raskasmetallien enimmäismäärät viittaavat lyijyn analyyttiseen määritykseen, jossa uutto tehdään typpihapolla (5 % w/w) 30 minuutin ajan kiehumispisteessä. Tämän vuoksi on aiheellista säätää kyseisen uuttomenetelmän käytöstä kaoliniittisavessa olevan lyijyn määrittämiseksi.

(5) Nitriitin osalta enimmäismäärää ei tätä nykyä sovelleta sokerijuurikkaasta ja sokeriruo’osta sekä tärkkelystuotannosta saatujen tuotteiden ja sivutuotteiden osalta. Tieteellisen ja teknisen tietämyksen kehityksen perusteella saman olisi pädettävä alkoholijuomien tuotannosta saatuihin tuotteisiin ja sivutuotteisiin.

(6) Tieteellisen ja teknisen tietämyksen kehityksen perusteella on aiheellista vahvistaa haihtuvan sinappiöljyn enimmäispitoisuus Camelina sativa -kasvissa ja siitä saaduissa tuotteissa samalle tasolle kuin rapsikakkuja koskeva enimmäispitoisuus.

(7) Brassica-lajit on lueteltu haitallisten kasviperäisten epäpuhtauksien yhteydessä niiden haihtuvan sinappiöljyn (allyyli-isotiosyanaatteina ilmaistuna) suuren pitoisuuden vuoksi. Euroopan elintarviketurvallisuusviranomainen (EFSA) totesi lausunnossaan, joka käsitteli glukosinolaatteja (allyyli-isotiosyanaatteja) haitallisina aineina eläinten rehussa (4), että eläimille aiheutuneet haitalliset vaikutukset ovat yleensä korreloineet ruokavalion sisältämien glukosinolaattien kokonaismäärän kanssa. Jos glukosinolaattien kokonaismäärä mitataan, kasveista Brassica juncea ssp., Brassica nigra ja Brassica carinata saatavien tuotteiden esiintymisestä aiheutuvat epäpuhtaudet havaittaisiin myös. Tämän vuoksi on aiheellista poistaa näiden lajien tuotteet, siemeniä lukuun ottamatta, liitteessä I olevasta haitallisia kasviperäisiä epäpuhtauksia käsittelevästä VI jaksosta ja vahvistaa näistä Brassica-lajeista saataville rehuaineille haihtuvan sinappiöljyn osalta sama enimmäispitoisuus kuin rapsikakkuja koskeva enimmäispitoisuus.

(8) On aiheellista käyttää niitä rehuaineiden nimityksiä, joista säädetään rehuaineluettelosta 16 päivänä tammikuuta 2013 annetussa komission asetuksessa (EU) N:o 68/2013 (5).

(9) Sen vuoksi direktiiviä 2002/32/EY olisi muutettava.

(10) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan direktiivin 2002/32/EY liite I tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 6 päivänä joulukuuta 2013. Komission puolesta Puheenjohtaja José Manuel BARROSO

(1) EYVL L 140, 30.5.2002, s. 10.

(2) Determination of extractable and total lead in kaolinitic clay. Technical support from the EURL-HM to the Directorate General for Health and Consumers – YTK 69122 – Yhteinen tutkimuskeskus – Vertailumateriaalien ja -mittausten tutkimuslaitos.

(3) IMEP-111: Total cadmium, lead, arsenic, mercury and copper and extractable cadmium and lead in mineral feed. Report of the eleventh interlaboratory comparison organised by the European Union Reference Laboratory for heavy metals in Feed and Food. – EUR 24758 EN – Yhteinen tutkimuskeskus – Vertailumateriaalien ja -mittausten tutkimuslaitos.

(4) Opinion of the Scientific Panel on Contaminants in the Food Chain on a request from the European Commission on glucosinolates as undesirable substances in animal feed, The EFSA Journal (2008) 590, 1–76.

(5) EUVL L 29, 30.1.2013, s. 1.